tartuNLP/wikipedia-smugri-20251201 huggingface dataset:
Turkish Aerospace Industries

Turkish Aerospace Industries eli Turkish Aerospace (, lyhennys TAI) on vuonna 1973 perustettu turkkilainen teollisuusyhtiö, joka suunnittelee ja valmistaa kiinteä- ja pyöriväsiipisiä ilma-aluksia sekä ilmailun ja avaruussektorin laitteistoja. Valtiollisesti omistetun osakeyhtiön kotipaikka on Ankara. Tuotetarjontaan kuuluvat ilmailun rakenteet, lentokoneet, helikopterit, miehittämättömät ilma-alukset (dronet eli UAVt) ja avaruuslaitteet kuten satelliitit. Yhdysvaltalainen Defence News -uutispalvelun arvion mukaan Turkish Aerospace Industries (TAI) oli maailman 53. suurin aseteollisuusyritys vuonna 2019, ja yhtiön 2,27 miljardin Yhdysvaltain dollarin liikevaihdoista 82 prosenttia (1,86 mrd. USD) edusti aseteollisuutta. TAI tarjoaa myös ylläpito-, huolto- ja korjauspalveluja. 
Joukkoviestimissä ovat olleet esillä esimerkiksi aseistettujen dronejen käyttö sotatoimissa Libyassa, Syyriassa ja Vuoristo-Karabahissa. Vaikka osa turkkilaisten droneista pudotettiinkin Syyriassa, niiden vastapuolelle aiheuttamat taloudelliset tuhot on arvioitu moninkertaiseksi taloudellisiin menetyksiin nähden. Syksyn 2020 sodassa Vuoristo-Karabahissa Azerbaidžan hyödynsi muun muassa Turkista hankittuja droneja, Israelista hankkimiaan "itsemurhadroneja" sekä turkkilaisten aiemmin vuonna 2020 saatuja dronesodankäynnin taktisia oppeja. Käytössä olivat esimerkiksi turkkilais- tai lisenssivalmisteiset keskikorkeuden ja pitkään ilmassa pysyvät (MALE) aseistetut dronet, joita käytetään valvontaan, maalinosoitukseen, aseiden kuljettamiseen ja elektroniseen sodankäyntiin sopivat dronemallit, joita voitiin tarvittaessa käyttää droneparvina, ja jotka saattoivat laukaista laserohjatut pomminsa kilometrien korkeudelta ja päästä kohteestaan (malleina mm. TAI Anka-S ja Baykar Makinan Bayraktar TB2). Sotamenestystä ovat turkkilaiset asekauppiaat käyttäneet myös dronevientinsä tukena. Sittemmin Turkish Aerospace Industriesin uudempia, hetkellisesti yli 12 kilometrin korkeuteen TAI Aksungur -droneja on myyty ainakin Tunisiaan. 
Yhtiön avaruusteknisiin tuotehankkeisiin kuuluvat esimerkiksi Göktürk-2 ja Türksat 6A -satelliitit, joista jälkimmäisen suunniteltu laukaistu olisi vuonna 2021.
Karma Automotive

Karma Automotive on vuonna 2015 perustettu yhdysvaltalainen sähköautovalmistaja. Yrityksen päämaja sijaitsee Irvinessa ja tuotantolaitos Moreno Valleyssa. Autovalmistaja toimii Pohjois-Amerikassa, Euroopassa, Etelä-Amerikassa ja Lähi-idässä.
Aiheesta muualla.
Karma Automotiven kotisivut
Osian Ellis

Osian Gwynn Ellis CBE (8. helmikuuta 1928 Ffynnongroyw – 5. tammikuuta 2021 Pwllheli) oli brittiläinen harpisti ja säveltäjä.
Ellis sai ensimmäiseltä opettajaltaan, Alwena Robertsilta sekä klassisen musiikin että kansanmusiikin opetusta. Ellis opiskeli myöhemmin harpunsoittoa Gwendolen Masonin johdolla Royal Academy of Musicissa ja seurasi opettajaansa sen harpunsoiton professorina vuosina 1959–1989. Varhaisella urallaan Ellis esiintyi suosituissa televisio-ohjelmissa BBC Walesilla. Hän piti useita runous- ja musiikkiesityksiä sellaisten näyttelijöiden kuin Peggy Ashcroftin, Sybil Thorndiken, Cecil Day Lewisin, Hugh Griffithin ja Richard Burtonin kanssa. Vuodesta 1961 Ellis toimi Lontoon sinfoniaorkesterin ensiharpistina. Hän oli myös mukana perustamassa Melos Ensembleä.
Ellis teki läheistä yhteistyötä säveltäjä Benjamin Brittenin kanssa vuodesta 1959 tämän kuolemaan (1976). Britten sävelsi tälle esimerkiksi harppusarjansa (1969). Ellis työskenteli myös laulaja Peter Pearsin kanssa. Brittenin ensimmäinen kaksikolle säveltämä teos oli "Canticle V" (1974). Ellis esiintyi usein Brittenin perustamalla Aldeburghin festivaalilla. Brittenin lisäksi Ellisin innoittamia sävelsivät uusia harpputeoksia muiden muassa William Mathias, Alun Hoddinott, Rhian Samuel, David Wynne, Malcolm Arnold, Robin Holloway, Elizabeth Maconchy, William Alwyn, Gian Carlo Menotti, William Schuman ja Jørgen Jersild.
Ellis aloitti levyttämisen 1950-luvulla walesilaisen kansanmusiikin tulkinnoilla. Myöhemmin hän levytti muiden muassa Georg Friedrich Händelin harppukonserttoja Granville Jonesin ja Wolfgang Amadeus Mozartin huilu- ja harppukonserton Raymond Leppardin johdolla. Hän teki myös useita sooloharppumusiikin levytyksiä. Ellis kirjoitti useita harppuaiheisia teoksia, joihin kuului "The Story of the Harp in Wales". Hän myös teki omia sävellyksiään, joihin kuuluivat hänen 90-vuotispäivänsä jälkeen tekemänsä "Cylch o Alawon Gwerin Cymru" (Bryn Terfelille ja Hannah Stonelle) ja sooloharpputeos "Lachrymae".
Lordstown Motors

Lordstown Motors Corporation on yhdysvaltalainen sähköautovalmistaja. Yhtiön päämaja sijaitsee Lordstownissa, Ohion osavaltiossa. Lordstown Motorsin tuntantolaitos sijaitsee General Motorsin entisellä Lordstown Assembly -tehtaalla.
Aiheesta muualla.
Lordstown Motorsin kotisivut
Luettelo Vermontin senaattoreista

Vermont liittyi unioniin 4. maaliskuuta 1791. Vuodesta 1850-luvulta aina 1900-luvulle asti Vermontia edustivat aina republikaanipuolueen jäsenet. Sen nykyiset Yhdysvaltain senaattorit ovat sitoutumaton Bernie Sanders ja demokraatti Peter Welch.
Delta Scuti

Delta Scuti (δ Sct/δ Scuti) on jättiläistähti eteläisessä Kilven tähtikuviossa, ja tähdistön viidenneksi kirkkain tähti. Se on Delta Scuti-tyypin muuttujien prototyyppi.
Lordstown Endurance

Lordstown Endurance on yhdysvaltalaisen sähköautovalmistajan Lordstown Motorsin vuodesta 2021 tuottama lava-auto. Malli on merkin ensimmäinen tuote. Endurancen sarjavalmistus oli tarkoitus alkaa vuonna 2020, mutta lykättiin vuoteen 2021 koronaviruspandemian takia ja aloitettiin vasta 2022.
Automallia valmistetaan Lordstown Assembly -tehtaalla.
Morten Ivarsen

Morten Ivarsen (s. 19. marraskuuta 1966 Bergen) on norjalainen ratameloja ja maailmanmestari.
Ivarsen edusti Norjaa Soulin kesäolympialaisissa 1988 ja Atlantan kesäolympialaisissa 1996. Soulissa 1988 hän sijoittui 1 000 metrin kajakkiyksikössä kahdeksanneksi ja kuului 1 000 metrin kajakkinelosessa Norjan alkuerissä karsiutuneeseen joukkueeseen. Atlantassa 1996 hän kilpaili jälleen 1 000 metrin kajakkinelosessa Norjan karsiutuessa välierissä. Ivarsen saavutti maailmanmestaruuden 10 000 metrin kajakkinelosessa Duisburgissa 1987. Hän voitti samoissa kisoissa myös pronssia 1 000 metrin kajakkiyksikössä. Ivarsen saavutti MM-pronssia uudelleen 10 000 metrin kajakkiyksikössä Pariisissa 1991.
Ivarsen kuuluu Fana KK -seuraan. Hän on pituudeltaan 178-senttimetrinen ja painaa 78 kilogrammaa.
Robert Rowland

Robert Andrew Rowland (28. helmikuuta 1966 – 23. tammikuuta 2021) oli brittiläinen poliitikko, joka toimi Brexit-puolueen Euroopan parlamentin jäsenenä Kaakkois-Englannissa vuodesta 2019 lähtien Yhdistyneen kuningaskunnan eroamiseen EU: sta vuonna 2020. Hän oli talous- ja raha-asioiden valiokunnan jäsen ja korvaa teollisuus-, tutkimus- ja energiavaliokunnan. 
Yksityiselämä.
Rowland oli naimisissa ja hänellä oli kolme poikaa ja tytär.
Rowland hukkui sukellusonnettomuudessa lähellä kotiaan Bahamalla 23. tammikuuta 2021.
Hermann Rorschach

Hermann Rorschach (8. marraskuuta 1884 Zürich, Sveitsi – 2. huhtikuuta 1922 Herisau, Sveitsi) oli sveitsiläinen psykiatri ja psykoanalyytikko. Hänet tunnetaan erityisesti nykyäänkin psykologiassa laajassa käytössä olevan Rorschachin musteläiskätestin kehittäjänä. Testiä on käytetty persoonallisuuden, psykoottisten ja neurologisten häiriöiden tunnistamiseksi.
Ura.
Rorschach oli lapsena kiinnostunut sekä taiteista että tieteestä. Hän opiskeli lääketiedettä Zürichin yliopistossa ja alkoi yliopistossa opiskella myös venäjää. Tuolloin Zürichin yliopisto oli maailman johtavia psykiatrian tutkimuslaitoksia maailmassa. Hänen väitöskirjansa käsitteli musteläiskätestiä. Hän oli ihmetellyt, miksi eri ihmiset näkivät usein aivan erilaisia ​​asioita samoissa musteläiskissä, näytti musteläiskiä koululaisille ja analysoi heidän vastauksiaan.
Rorschach valmistui yliopistosta tohtoriksi vuonna 1912. Seuraavana vuonna hän muutti vähäksi aikaa Venäjälle, jossa hän jatkoi nykyaikaisten psykiatristen menetelmien tutkimista. Tämän jälkeen hän palasi Sveitsiin. Vuonna 1921 hän kirjoitti kirjansa "Psychodiagnostik", joka käsitteli musteläiskätestiä.
Yksityiselämä.
Rorschach kuoli peritoniittiin vain 37-vuotiaana. Hän oli naimisissa Venäjän Kazanista kotoisin olevan Olga Stempelinin kanssa, ja heillä oli kaksi lasta.
Pesäpallon miesten Halli-SM 2019

Pesäpallon Halli-SM 2019 oli Suomen Pesäpalloliiton hallimestaruuskilpailujen 26:s kausi. Kauteen osallistuvat kaikki 14 Superpesis-joukkuetta. Turnauksen lohkovaihe järjestettiin 3. – 24. helmikuuta 2019. Lohkovoittajien lopputurnaus järjestettiin 16. – 17. maaliskuuta 2019 Kuopio-hallissa. 
Turnauksen voitti Joensuun Maila, jolle hallimestaruus oli seurahistorian kolmas. Loppuottelussa se kukisti Vimpelin Vedon suoraan 1–0. Pronssiottelussa Kempeleen Kiri voitti Hyvinkään Tahkon niin ikään 1–0. Mitali oli Kempeleen Kirin ensimmäinen hallimestaruuskilpailuissa.
Joukkueet.
&lt;section begin="joukkueet"/&gt;
&lt;section end="joukkueet"/&gt;
Sarjajärjestelmä.
Alkulohkot pelattiin yksinkertaisena sarjana kahdessa neljän ja kahdessa kolmen joukkueen alkulohkossa. Lohkojako perustui joukkueiden maantieteelliseen sijoittumiseen. Alkulohkojen ottelut pelattiin hajautetusti eri puolilla Suomea. Alkulohkojen voittajat selviytyivät Kuopion lopputurnaukseen. Ne järjestettiin paremmuusjärjestykseen, ja paras lohkovoittaja kohtasi neljänneksi parhaan sekä toiseksi paras kolmanneksi parhaan välierissä. Välierien voittajat etenivät loppuotteluun ja häviäjät pronssiotteluun. Välieriä ja mitaliotteluita pelattiin vain yhdet.
Lohkovaiheessa paremmuusjärjestys ratkaistiin seuraavalla kaavalla:
Lohkovoittajavertailussa noudatettiin samaa kaavaa suhteuttamalla lukemat pelattujen otteluiden määrään, sillä A ja B-lohkon voittajat olivat pelanneet alkulohkossa vähemmän otteluita kuin muut.
Ottelut käytiin säännöiltään lähes tavallisten pesäpallo-otteluiden tavoin. Supervuoropareja ei tosin käytetty, vaan tasatilanteesta seurasi suoraan kotiutuslyöntikilpailu.
Alkulohkot.
Lohko A.
Areena: Ouluhalli, Oulu
Lohko B.
Areena: Joensuu Areena, Joensuu
Lohko C.
Areenat: Alajärven Ylipainehalli, Alajärvi &amp; Seinäjoki-areena, Seinäjoki
Lohko D.
Areena: Aviasport Areena, Imatra
Lohkovoittajien vertailu.
Välieräpareja määritettäessä joukkueiden tulokset suhteutettiin pelattujen otteluiden määrään, sillä joukkueet olivat pelanneet eri ottelumääriä.
Lopputurnaus.
Lopputurnaus pelattiin Kuopio-hallissa, Kuopiossa 16. –17. maaliskuuta 2019. Ensimmäisenä päivänä pelattiin välieräottelut, joiden voittajat etenivät seuraavan päivän loppuotteluun ja häviäjät pronssiotteluun.
Välierät.
Vimpelin Veto – Kempeleen Kiri
Raportti
Hyvinkään Tahko – Joensuun Maila
Raportti
Pronssiottelu.
Hyvinkään Tahko – Kempeleen Kiri
Raportti
Loppuottelu.
Vimpelin Veto – Joensuun Maila
Raportti
Kjell Lindblad

Kjell Gustav Mårten Lindblad (s. 14. tammikuuta 1951 Helsinki) on suomenruotsalainen kirjailija, joka tunnetaan erityisesti novelleistaan.
Lindblad on koulutukseltaan sosionomi ja merkonomi. Hän on työskennellyt toimittajana muun muassa Yleisradiossa ja STT:ssä. Hänen ensimmäinen novellikokoelmansa "Före sömnen" (1984) sai SLS:n esikoisteospalkinnon. Seuraavia teoksia olivat kokoelmat "Regnmannens berättelser" (1988) ja "Resa runt solen" (1994) sekä romaani "Aftonbarn" (1991), psykologinen jännitystarina, joka yhdistelee näennäistä realismia ja surreaalista kaoottisuutta. Lindbladia on luonnehdittu suomenruotsalaisen nykyproosan tyyliniekaksi.
Lindbladin uudempaan tuotantoon sisältyy kuunnelmia, seikkailukas lastenkirja "Resan till mitten" (2000), joka sijoittuu mikroskooppiseen mielikuvitusmaailmaan, ja lapsiaiheinen romaani "Drömd" (2006). Lindbladin 70-vuotispäivän kynnyksellä ilmestyi novellikokoelma "Bågskytten". Hänen teoksiaan ei ole suomennettu, mutta hän toimitti kriittisen keskustelukirjan "Tšernobyl: Jälkeenjääneet paperit", joka julkaistiin suomeksi ja ruotsiksi.
Vuonna 1994 Lindbladille myönnettiin Längmanska kulturfondenin Suomi-palkinto.
Lindblad asuu Helsingissä ja Tammisaaressa.
Contrisson

Contrisson on kunta Koillis-Ranskassa Meusen departementissa Grand Estin alueella. Kunnassa asui 817 asukasta vuonna 2017 ja sen pinta-ala on 11,82 neliökilometriä.
Contrissonin väkiluku on kasvanut 91 asukkaalla vuodesta 2007, jolloin kunnassa asui 726 asukasta. Vuonna 2012 kunnan väkiluku oli 752, eli siellä asui 65 asukasta vähemmän kuin vuoden 2017 väestönlaskennassa.
Pesäpallon miesten Halli-SM 2018

Pesäpallon Halli-SM 2018 oli Suomen Pesäpalloliiton hallimestaruuskilpailujen 25:s kausi. Kauteen osallistuvat kaikki 14 Superpesis-joukkuetta. Turnauksen lohkovaihe järjestettiin 4. helmikuuta – 4. maaliskuuta 2018. Lohkovoittajien lopputurnaus järjestettiin 17. – 18. maaliskuuta 2018 Aviasport Areenalla. 
Turnauksen voitti Sotkamon Jymy, jolle hallimestaruus oli seurahistorian kuudes. Loppuottelussa se kukisti Kouvolan Pallonlyöjät suoraan 2–0. Pronssiottelussa hallitseva mestari Vimpelin Veto voitti Joensuun Mailan niin ikään 2–0. 
Joukkueet.
&lt;section begin="joukkueet"/&gt;
&lt;section end="joukkueet"/&gt;
Sarjajärjestelmä.
Alkulohkot pelattiin yksinkertaisena sarjana kahdessa neljän ja kahdessa kolmen joukkueen alkulohkossa. Lohkojako perustui joukkueiden maantieteelliseen sijoittumiseen. Alkulohkojen ottelut pelattiin hajautetusti eri puolilla Suomea. Alkulohkojen voittajat selviytyivät Imatran lopputurnaukseen. Ne järjestettiin paremmuusjärjestykseen, ja paras lohkovoittaja kohtasi neljänneksi parhaan sekä toiseksi paras kolmanneksi parhaan välierissä. Välierien voittajat etenivät loppuotteluun ja häviäjät pronssiotteluun. Välieriä ja mitaliotteluita pelattiin vain yhdet.
Ottelut käytiin säännöiltään lähes tavallisten pesäpallo-otteluiden tavoin. Supervuoropareja ei tosin käytetty, vaan tasatilanteesta seurasi suoraan kotiutuslyöntikilpailu.
Alkulohkot.
Lohko A.
Areenat: Ouluhalli, Oulu &amp; Seinäjoki-areena, Seinäjoki
Lohko B.
Areena: Alajärven Ylipainehalli, Alajärvi
Lohko C.
Areenat: Joensuu Areena, Joensuu &amp; Aviasport Areena, Imatra
Lohko D.
Areena: Aviasport Areena, Imatra
Lohkovoittajien vertailu.
Välieräpareja määritettäessä joukkueiden tulokset suhteutettiin pelattujen otteluiden määrään, sillä joukkueet olivat pelanneet eri ottelumääriä.
Lopputurnaus.
Lopputurnaus pelattiin Aviasport Areenalla, Imatralla 17. –18. maaliskuuta 2018. Ensimmäisenä päivänä pelattiin välieräottelut, joiden voittajat etenivät seuraavan päivän loppuotteluun ja häviäjät pronssiotteluun.
Välierät.
Vimpelin Veto – Sotkamon Jymy
Raportti
Kouvolan Pallonlyöjät – Joensuun Maila
Raportti
Pronssiottelu.
Vimpelin Veto – Joensuun Maila
Raportti
Loppuottelu.
Kouvolan Pallonlyöjät – Sotkamon Jymy
Raportti
Callidiini

Callidiini on sarvijäärien heimoon kuuluva kovakuoriaisten sukuryhmä eli tribus. Tribukseen kuuluvien sukujen määrä vaihtelee eri lähteissä. Maailmanlaajuisesti sukuryhmään kuuluu 27 sukua. Suomessa sukuryhmän lajeja on tavattu viidestä suvusta: Semanotus, Callidium, Pyrrhidium, Phymatodes ja Poecilium.
Nirimin taistelu

Nirimin taistelu oli Egyptin ja Israelin välillä käyty taistelu Nirimin () kibbutsin hallinnasta Israelin itsenäisyyssodan alussa 15. toukokuuta 1948. Egyptiläisten yritys vallata kibbutsi epäonnistui ja he jatkoivat sodassa sittemmin edetessään joukkoineen sen ohitse ilman uusia hyökkäyksiä.
Tausta.
Nirimin () kibbutsi perustettiin Negeville lokakuussa 1946 yhdessä kymmenen muun kylän kanssa. Nirim oli alueen juutalaissiirtokunnista lähinnä Egyptiin kuuluvaa Siinain niemimaata ja Israelin itsenäisyyssodan syttyessä toukokuussa 1948 myös ensimmäinen Egyptin joukkojen hyökkäyksen kohteeksi joutunut juutalainen paikkakunta. Alueen beduiinit olivat saaneet käskyn lähteä alueelta hyökkäyksen tieltä. Siitä tiesi etukäteen myös Haganan tiedustelupalvelu. Yitzhak Sadeh oli ehdottanut syrjäisten siirtokuntien hylkäämistä, mutta David Ben-Gurion vastusti ajatusta. Ben-Gurionin mukaan evakuoinneilla ei ollut kiirettä ja niillä oli ostettava aikaa eteneviä egyptiläisiä vastaan. Nirimin puolustajat käsittivät 45 Haganan jäsentä, joista 12 oli naisia. Käsiaseiden lisäksi heillä oli kaksi konekivääriä ja kaksi kahden tuuman kranaatinheitintä. Puolustusvarusteluihin kuuluivat myös miinoitteet ja aidat.
Taistelu.
Egyptiläisten hyökkäys Israeliin alkoi 15. toukokuuta. Nirimiin iski egyptiläinen 6. pataljoona, jonka vahvuus oli arviolta 400–500 miestä. Mukana oli kaksi 25-tuuman tykin patteria, kolmen tuuman kranaatinheittimien patteria, 20 Bren Gun Carrier -panssariajoneuvoa ja puolisen tusinaa panssariautoja. Hyökkäys alkoi tykistön tulivalmistelulla, jota seurasi jalkaväen rynnäkkö. Hyökkäys oli kuitenkin suunniteltu ja tiedusteltu puutteellisesti. Jalkaväen etenemistä kuvailtiin letargiseksi, ja panssariajoneuvot eivät edenneet puolustajien varustuksille saakka, ehkä niiden miinoituksia peläten. Jalkaväen hyökkäys pysähtyi puolustusaidalle, josta he vetäytyivät lähtöasemiinsa. Egyptiläisten tappiot olivat 12–35 kaatunutta ja useita haavoittuneita. Israelilaisten mukaan huomattava osa egyptiläisten tappioista oli tulosta heidän omasta kranaatinheitintulestaan. Puolustajien tappiot olivat seitsemän kaatunutta ja muutamia haavoittuneita. Kibbutsin rakennukset olivat kärsineet mittavia tuhoja.
Seuraukset.
Hyökkäyksensä jälkeen egyptiläiset tulittivat vielä jonkin aikaa kibbutsia tykistöllään, jonka jälkeen he vetäytyivät Rafahiin. Rafahissa järjestettiin voitonparaati ja Nirimin (Dangourin) julistettiin virheellisesti kukistuneen. Negevin prikaatin komentaja Haim Bar-Lev kuvaili taistelun osoittaneen koko sodan lopputuloksen paljon hyökkääjiä pienemmän joukon otettua torjuntavoiton.
Nirimiin ei enää kohdistettu uusia hyökkäyksiä. Egyptiläiset tyytyivät sodan kuluessa kiertämään Nirimin arabien asuttamien alueiden kautta, jolloin säästyivät myös seudun muut juutalaiset paikkakunnat. Kfar Daromin kibbutsilla käytiin samalla tapaa päättynyt taistelu vielä samana päivänä ja muutamaa päivää myöhemmin egyptiläisten eteneminen kohti Tel Avivia pysähtyi muutamaksi päiväksi Yad Mordechain taistelussa.
Ci’an

Ci’an (Wade–Giles: Tzu-An, myös Xiaozhenxian; 1837–1881) oli Kiinan keisarinna ja myöhemmin leskikeisarinna. Hän oli keisari Xianfengin puoliso, joka miehensä kuoltua toimi yhdessä toisen leskikeisarinnan Cixin kanssa sijaishallitsijana kahden keisarin, Tongzhin ja Guangxun, alaikäisyyden aikana. Vaikutusvaltaisempi Cixi syrjäytti Ci’anin.
Ci’an oli aatelismiehen tytär Guangxista ja kuului mantšuylimystön Niuhuru-klaaniin. Hänet esiteltiin keisari Xianfengille (silloinen Yizhu) ennen tämän valtaannousua. Xianfengin tultua keisariksi Ci’anista tuli keisarillinen jalkavaimo (nimellä Zhen) ja vuonna 1852 keisarinna. Ci’an ei synnyttänyt lapsia, joten Xianfengin kuoltua vuonna 1861 keisariksi tuli viisivuotias Tongzhi, joka oli Xianfengin poika tämän jalkavaimon Cixin kanssa. Ci’an ja Cixi nimettiin yhdessä Tongzhin sijaishallitsijoiksi, missä yhteydessä he saivat molemmat leskikeisarinnan arvon ja historiaan jääneet nimensä. Ci’an oli entisenä keisarinnana periaatteessa Cixiä korkea-arvoisempi, mutta valta alkoi keskittyä Cixille.
Keisari Tongzhi ehti hallita täysi-ikäisenä vain kaksi vuotta ennen kuolemaansa vuonna 1875. Cixi järjesti uudeksi keisariksi alaikäisen siskonpoikansa Guangxun, jolloin Ci’an ja Cixi nimettiin jälleen yhdessä sijaishallitsijoiksi. Järjestely jatkui aina Ci’anin kuolemaan asti. Epäluotettavan huhun mukaan Cixi olisi murhauttanut Ci’anin. Hänelle annettiin kuolemansa jälkeen vuonna 1908 nimi keisarinna Xiaozhenxian.
Leu

Leu voi tarkoittaa ainakin seuraavia asioita:
Acanthistius

Acanthistius on heloahventen (Anthiadidae) suku, jonka osa tutkijoista lukee meriahventen (Serranidae) heimoon, mutta on yleistä epäselvyyttä siitä, mihin se tulisi sijoittaa, ja Smith &amp; Craig (2007) ehdottivatkin sitä "incertae sedisiksi" suoraan sen alalahkon Percoidei alle. Suvun tyyppilaji on "Acanthistius serratus". "Acanthistius"-lajeja tavataan eteläisen pallonpuoliskon lauhkeissa vesissä. Sukuun luetaan seuraavat 11 lajia:
Suvussa on myös yksi toistaiseksi kuvaamaton Etelä-Afrikasta Port Alfredista tavattu laji. Sen tieteellinen nimi "Acanthistius" tulee kreikan kielen sanoista ’akantha’ (”piikki”) ja ’istion’ (”purje”).
Risån (Bäveån)

Risån on Ruotsissa Länsi-Götanmaan läänissä Uddevallassa ja muutaman kilometrin Trollhättanin rajalla virtaava 22 kilometriä pitkä joki, joka kuuluu Bäveånin vesistössä sen 44 kilometriä pitkään pääuomaan. Joki laskee Pohjanmeren Skagerrakiin Uddevallan keskustassa.
Joen kulku.
Joki saa alkunsa Källesjönistä (73 metriä mpy.) ja se päättyy Bäveånin yhtymäkohtaan, missä myös joen nimi muuttuu Bäveåniksi (47 metriä mpy.). Joki virtaa kahden järven kautta muodostaen näin kolme osuutta. Källesjönistä alkava joenosuus on alle viisi kilometriä pitkä ja se laskee Kyrkesjöniin. Sillä osuudella vedenpinta putoaa 20 metriä ja kaltevuudeksi tulee noin 4 m/km. Joen loppuosuus on hyvin rauhallista. Se virtaa haja-asutusalueella leveän peltoalueen halki ja sen ylittää matkalla valtatie 44 ja pienempi paikallistie. Seuraava osuus alkaa Kyrkesjönistä ja se laskee viiden kilometrin jälkeen Bergssjöniin. Keskimmäinen osuus on maisemallisesti vaihtelevampi peltojen ja metsäsaarekkeiden vuorotellessa. Asutus on harvempaa ja jokea seuraa pieni kylätie. Bergssjönin ympäristö on mäkistä, metsäistä ja asumatonta. Kolmas osuus alkaa kapealla jyrkkärinteisellä laaksolla, jonne joki virtaa. Täältä se putkahtaa taas viljellylle alueelle, mutta se kohtaa kilometrin jälkeen Bäveånin ja joen nimikko-osuus päättyy ja jatkuu Bäveånina merelle saakka. Jo Öresjöstä alkava Sågånia seuraa Uddevallan ja Trollhättanin välinen kuntaraja. Se seuraa Risånia Kyrkesjönin halki keskimmäiselle osuudelle, jossa se kääntyy pois itään päin parin kilometrin jälkeen.
Joen lähialue.
Joen lähialueen pinta-alasta ei ole tietoa. Sen sivu-uomat ovat yleensä pieniä eikä niiden nimiäkään mainita Internetin karttapalveluissa. Kyrkesjönin jälkeen uomaan yhtyy kaakosta tuleva Takabäcken, jonka alajuoksulla sijaitsee lähes neljä kilometriä pitkä Skottenesjön (36 ha) ja Gundlebosjön (47 ha). Niillä on sama vedenpinnan korkeus ja joita voidaan pitää saman järven erinimisinä järvialtaina. Järven etelärantaan laskee Väne-Ryrissä sijaitseva Ryrsjön (24 ha). Monet järven puroista tulevat peltoalueilta. Muita järveen laskevia pieniä järviä ovat Lilltjärnen, Erssjön ja Följesjön. Alajuoksulla voidaan lisäksi mainita Bergssjöniin pohjoisesta tuleva Marteredsbäcken. Sen valuma-alueelta puuttuvat järvet.
Vesivoimaa.
Källesjön järven luusuasta noin 600 metriä alajuoksulle päin sijaitsee joen ensimmäinen kahdesta vesivoimalaitoksesta. Se on Kollerön voimala, joka sijaitsee Geteredin kulmakunnalla. Sillä on kartan mukaan noin neljän metrin pudotus. Voimalaitos on pieni säännöstelyvoimalaitos, jonka vesivarastona toimii Källesjö. Tasan kilometrin alempana sijaitsee Jädersforsin voimala, jonka putous on samaa suuruusluokkaa. Se on toimintansa perusteella pieni jokivoimalaitos. Voimaloiden yhteisteho on puoli megawattia ja sähköenergian vuosituotanto 0,9 gigawattituntia.
Jeremy Jordan (näyttelijä ja laulaja, 1973)

Jeremy Jordan (oik. Donald Henson, s. 19. syyskuuta 1973 Hammond, Indiana) on yhdysvaltalainen laulaja ja näyttelijä. Hänen menestynein kappaleensa on ”The Right Kind of Love”. Vuonna 1999 Jordan näytteli pääroolin draamakomediaelokuvassa "Dreamers".
Ura.
Jeremy Jordanin debyyttialbumi "Try My Love" julkaistiin huhtikuussa 1993. Albumin johtosingle ”The Right Kind of Love” julkaistiin joulukuussa 1992, ja se on mukana myös "Beverly Hills 90210" -televisiosarjan soundtrackilla. Debyyttialbumilta lohkaistiin huhtikuussa 1993 single ”Wannagirl”, joka on cover-versio Trey Lorenzin levyttämästä kappaleesta. Myös albumin nimiraita ”Try My Love” ja ”My Love is Good Enough” julkaistiin singleinä. ”The Right Kind of Love” ja ”Wannagirl” nousivat varsin korkealle Billboardin Mainstream Top 40 -listalla.
Joulukuussa 1993 julkaistiin albumi "Jeremy The Remix", joka sisältää uudelleen miksattuja versioita kappaleista ”The Right Kind of Love”, ”Wannagirl” ja ”Try My Love”. Jordanin muusikon ura ei lähtenyt lentoon, joten hän ryhtyi näyttelijäksi. Vuonna 2013 julkaistiin hänen toinen studioalbuminsa, "Where Do We Go From Here".
Jordan näytteli 1994–2010 useissa televisiotuotannoissa ja elokuvissa. Hän debytoi antologiasarjassa "ABC Afterschool Special". Vuonna 1995 Jordan näytteli sivuroolin komediaelokuvassa "Live Nude Girls" ja seuraavan vuonna hänellä oli keskeinen rooli jännityselokuvassa "Twisted Desire". Ura jatkui sivurooleilla muun muassa elokuvissa "Kaukana taivaasta" (1998) ja "Pakko olla in" (1999) sekä pääroolilla elokuvassa "Dreamers" (1999).
Taylor Caldwell

Taylor Caldwell (1900 Manchester, Englanti – 1985 Greenwich, Connecticut, Yhdysvallat) oli englantilaissyntyinen yhdysvaltalainen kirjailija. Hän asui vuodesta 1907 Yhdysvalloissa. Kaikkiaan 33 romaania kirjoittaneen bestseller-kirjailija Caldwellin esikoisteos oli 1938 ilmestynyt "Dynasty of Death" (suom. "Kuoleman kauppiaat"). Monet teokset perustuvat tositapahtumiin ja ajankohtaisaiheisiin, kuten 1941 ilmestynyt natsi-Saksan nousua kuvaava "Time no Longer". Myöhemmin monet hänen kirjansa kertovat menestyksestä, amerikkalaisesta unelmasta, kuten "Answer as a Man" (1981).
Jeremy Jordan (näyttelijä ja laulaja, 1984)

Jeremy Michael Jordan (s. 20. marraskuuta 1984 Corpus Christi, Texas) on yhdysvaltalainen näyttelijä, laulaja ja tanssija. Musiikillisesti suuntautunut Jordan on näytellyt Broadway-tuotannoissa, elokuvissa ja televisiossa. Hänen roolejaan ovat muun muassa Tony musikaalissa "West Side Story" ja Jamie elokuvassa "The Last Five Years".
Ura.
Jeremy Jordan harrasti näyttelemistä ja laulamista jo kouluaikoinaan, ja suuntautui taidealalle. Hän opiskeli musiikkiteatteria Ithaca Collegessa New Yorkissa ja valmistui 2007. Ensimmäisen Broadway-roolinsa Jordan sai 2009 musikaalissa "Rock of Ages". Samana vuonna hän näytteli pääroolin, Tonyn, musikaalissa "West Side Story".
Vuosina 2011–2012 Jordan näytteli Jack Kellyn roolin musikaalissa "Newsies" Paper Mill Playhouse -teatterissa New Jerseyssa ja Nederlander Theatressa Broadwaylla. Rooli oli sekä kaupallinen että taiteellinen menestys.
Vuonna 2016 Jordan näytteli jälleen Tonyn roolin. Jordanin muita näyttämötehtäviä 2010-luvulla olivat esimerkiksi J. M. Barrien osa musikaalissa "Finding Neverland" ja Paul Larkinin osa näytelmässä "American Son".
Valkokankailla Jordan debytoi 2012 musiikkipitoisessa draamakomediassa "Soul-siskot". Vuonna 2014 hänellä oli päärooli musiikillisessa romanttisessa komediassa "The Last Five Years" vastanäyttelijänään Anna Kendrick. Vuonna 2019 Jordan teki näyttämöltä tutun Paulin roolin draamaelokuvassa "American Son". Pääroolien ketjua jatkaa Neil Bogartin rooli elämäkertaelokuvassa "Spinning Gold".
Jordanin useista televisiorooleista mainittavia ovat pääosa musiikillisessa draamasarjassa "Smash" (2013) ja keskeinen osa supersankaridraamassa "Supergirl", jota on tehty vuodesta 2015.
Jeremy Jordan on antanut omia kabaree-esityksiään nimellä “Breaking Character”. Niissä hän käy läpi nousuaan musikaalitähdeksi.
Edvard Grönroos

Edvard Grönroos (14. helmikuuta 1842 Pori – 13. helmikuuta 1928 Helsinki) oli suomalainen maanviljelijä ja valtiopäivämies.
Grönroosin vanhemmat olivat Matts Matts Grönroos (Barnår) ja Sofia Ulrica Walin ja puoliso vuodesta 1884 Hilda Alexandra Hidén. Grönroos kävi maanviljelyskoulun ja oli vuodesta 1871 Viipurin läänin kynnönneuvoja, kunnes ryhtyi maanviljelijäksi. Pisimpään hän toimi Filppulan tilalla Heinjoella. Grönroos oli talonpoikaissäädyssä Lappeen tuomiokunnan edustaja valtiopäivillä 1888, joilla hän kuului lakivaliokuntaan ja yksityiseen valitusvaliokuntaan. Valtiopäivillä Grundström osallistui anomukseen Mustialan maanviljelysopiston ja Haminan kadettikoulun opetuskielen muuttamiseen suomeksi. Lappeen kuntakokouksen esimies Grönroos oli 1884–1886. Hän osallistui myös Heinjoen kunnalliselämään ja teki lahjoituksia sekä Heinjoen seurakunnalle että kunnalle. Grönroos sai maanviljelysneuvoksen arvonimen vuonna 1905.
Johan Gabriel Gädda

Johan Gabriel Gädda (3. marraskuuta 1825 Mustasaari – 1. toukokuuta 1891 Mustasaari) oli suomalainen maanviljelijä ja valtiopäivämies.
Gäddan puolisot olivat Karolina Kronman ja Anna Elisabet Gädda. Hän oli talonpoikaissäädyssä Korsholman tuomiokunnan edustaja valtiopäivillä 1872 ja 1888. Kunnallisvaliokuntaan Gädda kuului 1872, jolloin hän myös yhdessä muiden kanssa esitti leveäraiteisen rautatien rakentamista Hämeenlinnasta Tampereelle.
Zeiss-Groß-planetaario

Zeiss-Groß-planetaario on Saksan pääkaupungissa Berliinissä, Prenzlauer Bergin kaupunginosassa, sijaitseva planetaario. Se avattiin vuonna 1987, ja nykyisin se on osa Die Stiftung Planetarium Berlin -säätiötä. Planetaarion kahdessa esityssalissa on yhteensä 467 paikkaa. Rakennuksen uudistustyö valmistui vuonna 2016.
Julkista liikennettä käyttäen Zeiss-Groß-planetaarioon voi saapua S-Bahn-junalla, raitiovaunulla tai linja-autolla. Vuonna 2021 planetaarioesityksen lipun perushinta oli 9 euroa. Planetaarion esityssalit ovat esteettömiä.
Tähtitiede-esitysten lisäksi planetaariossa on esillä vaihtuvia näyttelyjä.
Kustaa Haali

Kustaa Haali (18. huhtikuuta 1817 Pertteli – 1890) oli suomalainen maanviljelijä ja valtiopäivämies.
Haalin vanhemmat olivat Henrik Jäppilä ja Eva Kierikka ja puoliso Brita Stina Jaakontytär. Haali oli talonpoikaissäädyssä Piikkiön ja ylisen Halikon tuomiokunnan edustaja valtiopäivillä 1867. Hän teki valtiopäivillä anomuksen jauhomyllyjä koskevien säännösten muuttamisesta, mutta ei esiintynyt muuten säädyssä.
Ron Klain

Ron Klain (s. 8. elokuuta 1961) on yhdysvaltalainen juristi ja demokraattipuolueen poliitikko. Joe Biden nimitti hänet Valkoisen talon kansliapäälliköksi presidenttikautensa alusta vuonna 2021.
Klain oli Bidenin kansliapäällikkö myös tämän varapresidenttikaudella. Silloin Klain edusti Barack Obaman hallintoa ebolaa käsittelevässä ryhmässä Afrikassa. Kokemuksesta arvellaan olevan hyötyä, kun Biden alkaa ratkoa koronavirukseen liittyvää kriisiä Yhdysvalloissa.
Out of the Cellar

Out of the Cellar on yhdysvaltalaisen glam metal -yhtye Rattin ensimmäinen studioalbumi. Se julkaistiin 27. maaliskuuta 1984. Albumilta julkaistiin kolme singleä, kappaleet ”Round and Round”, ”Back for More” ja ”Wanted Man”. Niistä kaikista julkaistiin myös musiikkivideo.
Taustaa.
Kappale ”Back for More” julkaistiin aiemmin jo yhtyeen vuoden 1983 EP-levyllä "Ratt". Kappale ”In Your Direction” oli kirjoitettu yhtyeen esiinnyttyä vielä nimellä Mickey Ratt. Kitaristi Robbin Crosby oli osallistunut kappaleiden ”Scene of the Crime” ja ”I’m Insane” kirjoittamiseen ennen yhtyeeseen liittymistä. Albumin tuottajaksi kaavailtiin alun perin muun muassa Black Sabbathin, Judas Priestin ja Def Leppardin kanssa työskennellyttä Tom Allomia, mutta lopulta tuottajaksi päädyttiin ottamaan siihen aikaan vielä tuntematon Beau Hill. Albumin kansikuvassa esiintyvä tyttö Tawny Kitaen on esiintynyt myös Whitesnaken musiikkivideolla ”Here I Go Again”.
Menestys.
Albumi on yhtyeen kaikkien aikojen menestynein. Se saavutti seitsemännen sijan Yhdysvaltain albumilistalla Billboard 200, ja Yhdysvaltain ääniteteollisuusjärjestö RIAA on myöntänyt sille kolminkertaista platinaa. Single ”Round and Round” saavutti 12. sijan Yhdysvaltain singlelistalla Billboard Hot 100 ja on yhtyeen kaikkien aikojen menestynein single. Kappale ”Wanted Man” saavutti samalla listalla 87. sijan. Yhdysvaltain suosituimpien rock-kappaleiden listalla Hot Mainstream Rock Tracks ”Round and Round” saavutti neljännen sijan, ”Back for More” 27. sijan ja ”Wanted Man” 38. sijan. Albumi pysyi Billboardin listalla 56 viikkoa.
Nirim

Nirim () on kibbutsi Israelin Negevin alueella. Sen asukasluku oli vuoden 2021 lopussa 408, joista 407 oli juutalaisia ja yksi arabi. Nirim tunnetaan esimerkiksi vuonna 1948 käydystä taistelusta egyptiläisiä vastaan.
Nirim oli yksi Hamasin 7. lokakuuta 2023 tekemän terroristihyökkäyksen kohteista.
Maantiede.
Nirim sijaitsee Etelä-Israelissa Negevin länsiosassa, lähellä Gazan kaistaa.
Historia.
Nirim perustettiin Negeville yöllä 6. lokakuuta 1946 yhdessä kymmenen muun juutalaisen kylän kanssa. Vuoteen 1948 saakka Nirim oli juutalaissiirtokunnista läntisin ja lähinnä Egyptin hallitsemaa Siinain niemimaata. Sen ensimmäiset asukkaat olivat juutalaisia siirtolaisia Unkarista ja Romaniasta.
Israelin itsenäisyyssodan sytyttyä Egyptin joukot iskivät Nirimiin 15. toukokuuta. Seuranneessa taistelussa egyptiläisten epäonnistui vallata hyökkääjiä pienemmän joukon puolustama kibbutsi. Lopulta he päätyivät kiertämään sen ohi. Samalla säästyivät monet alueen muut juutalaissiirtokunnat. Nirimin rakennukset tosin tuhoutuivat lähes täysin.
Sota päättyi huhtikuussa 1949 ja Nirim siirrettiin jonkin matkaa alkuperäiseltä paikaltaan luoteeseen. Alkuperäiselle paikalle perustettiin Nir Yitzhakin kibbutsi. Sittemmin Nirim on ollut ajoittain Gazan kaistalta ammuttujen Kassam-rakettien kohde.
Nirim kärsi pahasti Hamasin terroristihyökkäyksessä 7. lokakuuta 2023. Hyökkäyksestä vastasi Hamas-komentaja Bilal Al-Kedra, jonka Israel ilmoitti surmanneensa 15. lokakuuta 2023. Israelin armeija saapui kibbutsiin vasta illalla ja surmasi sen alueella viipyneet yhdeksän terroristia.
Hyökkäyksen myötä ainakin viisi kibbutsin asukasta oli saanut surmansa ja viisi oli kateissa mahdolliseti Gazan kaistalle panttivangeiksi kaapattuina. Terroristit räjäyttivät ja polttivat useita asuintaloja, ja Israel evakuoi kibbutsin asukkaita Eilatiin. Kibbutsin jälleenrakentamiseen kerättiin nopeasti miljoona sekeliä eli neljännesmiljoona euroa.
Väestö.
Nirimin asukasluku oli vuoden 2021 lopussa 408 ja vuoden 2019 lopussa 360. Vuonna 2002 vastaava luku oli 365.
Elizabeth Sackler

Elizabeth Ann Sackler (s. 19. helmikuuta 1948 New York City, New York, Yhdysvallat) on yhdysvaltalainen historioitsija ja feministinen aktivisti. Hän on Brooklyn Museumin Elizabeth A. Sackler Center for Feminist Artin perustaja.
Sackler on psykiatri Arthur Sacklerin tytär.
Heinrich Kley

Heinrich Kley (1863 Karlsruhe – 1945 München) oli saksalainen taidemaalari ja kuvittaja. Kley sai taidemaalarin koulutuksen ja valmistui taideakatemiasta vuonna 1885. Seuraavana vuonna hän meni naimisiin Theophanie Krauterun kanssa. Kleylla oli aluksi vaikeuksia löytää töitä, mutta vuonna 1901 hänen onnensa kääntyi. Kley sai huomattavan tilauksen Kruppin teräsvalimolta. Hänen oli määrä tehdä sarja maalauksia, jotka kuvaisivat Kruppin tehtaiden teollisia prosesseja. Onnistunut projekti johti uusiin tilauksiin Kruppilta ja muilta suurilta teollisuusyrityksiltä.
Vapaa-aikanaan Kley viihdytti itseään ja vaimoaan piirtämällä omalaatuisia ja ilkikurisia kuvia. Hän maalasi päivisin tilaustöitä, jotka mainostivat tehtaita, mutta piirsi iltaisin jättiläismäisiä demoneja, jotka vaanivat tehdasrakennusten yllä, painoivat kouransa piippujen päälle ja hukuttivat tehdassalit savuun. Kley täytti luonnoskirjansa kuvilla groteskeista antropomorfisista eläimistä sekä satiirisilla luonnoksilla virkamiehistä ja papistosta. Hän kuvasi piirroksissaan ruumintoimintoja, roomalaisia orgioita ja mytologisia hahmoja koomisissa tilanteissa.
Kley ei näyttänyt piirroksiaan asiakkailleen eikä muillekaan, mutta vähitellen hänen ystävänsä saivat vihiä erikoislaatuisista piirroksista. Vuonna 1908 eräs Kleyn ystävä näytti hänen luonnoskirjaansa satiirilehti Simplicissimuksen kustantajalle Albert Langenille. Langen tunnisti Kleyn lahjat ja pestasi hänet välittömästi piirtäjäksi lehteensä. Kleyn taidokkaat piirrokset osoittautuivat menestykseksi. Langen julkaisi lisäksi kaksi Kleyn luonnoskirjaa, "Skizzenbuch I" ja "Skizzenbuch II". Pian Kleyn piirroksia alettiin julkaista säännöllisesti myös kulttuurilehti Jugendissa ja sanomalehti Berliner Illustrierte Zeitungissa. Vuonna 1910 Kleyn originaalipiirroksia ryhdyttiin myymään taidegalleriassa.
Menestyksen myötä Kleyt muuttivat Karlsruhesta Müncheniin, jonka vilkkaassa taide-elämässä vaikuttivat muun muassa Wassily Kandinsky, Paul Klee ja Der Blaue Reiter -taiteilijaryhmä. Kley jatkoi piirtämistä lehtiin ja menestyi myös kirjankuvittajana. Hänen töitään julkaistiin lisäksi albumeina.
Kley on vaikuttanut useisiin myöhempiin kuvittajiin. Walt Disney totesi vuonna 1964, että hänen animaattoriensa taideopetusta olisi ollut mahdotonta järjestää ilman Kleyn upeita piirroksia. Kleyn vaikutus näkyy etenkin Disneyn Fantasia-animaatioelokuvassa, jossa on runsaasti antropomorfisia eläimiä. Kley innoitti myös Frank Frazettaa ja Walt Kellyä.
Svenska Barnträdgården i Uleåborg

Svenska Barnträdgården i Uleåborg on yksityinen lastentarha Oulun kaupungissa Vanhatullin kaupunginosassa. Svenska Barnträdgården i Uleåborg on perustettu 1.3.1966 Sepänkadun ja Torikadun kulmaukseen Svenska Privatskolan i Uleåborgin yhteyteen. Päiväkoti perustettiin koulun rehtori Greta Wetterstrandin ja rouva Kathy Klärichin aloitteesta. Tavoittena oli saada aikaan puolipäivätarha ruotsinkielisessä koulussa (Svenska Privatskolan i Uleåborg) olevien lasten sisaruksille. 
Lastentarhan ensimmäinen johtaja oli Maj-Britt Granholm ja tarhan johtajana toimiii tällä hetkellä Jaana Lehtiniemi. Molemmat ovat valmistuneet Pietarsaaren ruotsinkielisestä lastentarhaopettajakoulusta (Barnträdgårdsutbildningen i Jakobstad). 
Lastentarhassa oli vuonna 2020 noin 60 lasta ja tarha toimii historiallisessa Snellmanin talo:ssa keskellä Oulua. Tarhan opetuskieli on ruotsi ja monien lapsien kohdalla koulutie käy ruotsinkielisen koulun puolelle. 
Tarhan omistaa Skolgarantiföreningen r.f, joka ylläpitää myös Svenska Privatskolan i Uleåborg nimistä koulua samassa korttelissa.
Eino Nurmisto

Eino Nurmisto (s. 1990) on suomalainen sisällöntuottaja, kuvittaja ja kirjailija. Nurmisto on kotoisin Somerolta, mutta asuu nykyään Helsingissä. Hän on kirjoittanut vuodesta 2010 "Tämän kylän homopoika" -blogia.
Nurmisto on opiskellut kotimaista kirjallisuutta Turun yliopistossa. Hän on ottanut julkisesti kantaa erityisesti seksuaalivähemmistöjen puolesta. Hänen teoksensa "Homopojan opas" palkittiin Lastenkirjainstituutin jakamalla Punni-palkinnolla vuonna 2020. Vuonna 2023 ilmestyi Nurmiston esikoisromaani "Vuoden nuori taiteilija."
Nurmisto oli vihreiden ehdokas kuntavaaleissa 2021 Helsingissä ja sai 208 ääntä eikä tullut valituksi.
Susanna Ruuhilahti

Susanna Ruuhilahti (s. 1974) on suomalainen kätilö, seksuaaliterveyden asiantuntija ja logoterapeutti. Ruuhilahti kirjoitti Tommi Läntisestä kertovan kirjan "Tommi Läntinen - Ääretön ikävä".
Dunwich

Dunwich voi viitata seuraaviin asioihin:
Kingsport

Kingsport on kaupunki Tennesseessa Yhdysvalloissa. Sen alkiona on Holston-joen varrelle 1822 perustettu jokisatama. Vuonna 1917 Kingsportista alettiin rakentaa suunnitelmallisesti puutarhakaupunkia. Kemian alan suuryritys Eastman Chemical Company on lähtöisin Kingsportista.
Maantiede.
Kingsport sijaitsee Holston-joen varrella Tennesseen vuoristoisessa koilliskolkassa ja se rajautuu pohjoisessa Virginiaan. Etäisyys Knoxvillesta on noin 140 kilometriä koilliseen.
Historia.
Kingsportin historia alkaa 1700-luvun lopulta, jolloin Holston-joen rantamaalle perustettiin pieni telakka. 1780-luvulla paikkakunta oli osa lyhytikäiseksi jäänyttä Franklinin valtiota (State of Franklin), joka kattoi koillisen Tennesseen. King's Port -niminen kaupunki syntyi 1822. Teollinen kehitys alkoi 1900-luvun alussa rautatieyhteyden myötä. Maisema-arkkitehti John Nolan suunnitteli Kingsportin suurelta osin uudelleen 1910-luvun jälkipuoliskolla ja se sai puutarhakaupunkimaisen ilmeen. Kingsportin teollisesta rakenteesta tuli monipuolinen. Eastman Chemical Company perustettiin Kingsportissa, ja sen ansiosta kaupunki kasvoi jopa 1930-luvun suuren laman vuosina. 1900-luvun jälkipuoliskolla Kingsport kärsi monen amerikkalaiskaupungin tavoin kaupunkirakenteen sirpaloitumisesta.
Kingsportin taloudellinen pohja on vakaa, peruskoulutus on hyvää tasoa ja kansalaistoiminta vireää. East Tennessee State University -oppilaitoksella on toimipiste Kingsportissa.
Talous ja liikenne.
Kingsportissa on kemianteollisuutta, lasiteollisuutta ja paperiteollisuutta. Kingsportin keskeisiä maantieliikenteen väyliä ovat etelä–pohjoissuuntainen U.S. Route 23 ja kaakkois–luoteissuuntainen Interstate 26.
Helmisiipinapsija

Helmisiipinapsija ("Ornithion inerme") on tyranneihin kuuluva lintulaji. Lajia tavataan Etelä-Amerikasta.
Koko ja ulkonäkö.
Helmisiipinapsija on pienikokoinen lintu ja voi kasvaa 8–9 cm pitkäksi. Sukupuolet muistuttavat toisiaan ulkonäöltään. Helmisiipinapsijan pää on tummanharmaa, ja päässä on valkoinen silmäkulmajuova. Lajin selkä on oliivinvihreä, ja siivet ovat tummat ja niissä on valkoisista pilkuista muodostuvia juovia. Helmisiipinapsijan kurkku on harmahtavan valkoinen. Vaaleankellertävä rinta muuttuu vatsaa kohden keltaiseksi. Linnun nokka on paksuhko.
Levinneisyys ja elinympäristö.
Helmisiipinapsijalla on kaksi erillistä levinneisyysaluetta. Sitä tavataan Amazonasin alueelta Venezuelasta Brasiliaan ja Boliviaan sekä lisäksi Brasilian itärannikolta. Lajin elinympäristöä ovat kosteat metsät ja metsien reunamaat ja erityisesti sitä tavataan vesialueiden läheisyydestä. Helmisiipinapsijat liikkuvat puiden latvuksissa yleensä yksin tai pareittain ja voivat liittyä sekaparviin. Linnun ravintoa ovat hyönteiset.
Reino Honkanen (näyttelijä)

Reino Honkanen (25. toukokuuta 1924 Valtimo – 26. syyskuuta 2008 Kuopio) oli suomalainen näyttelijä. Honkasen puoliso oli näyttelijä ja teatteriohjaaja Irmeli Heinänen ja heidän tyttärensä on näyttelijä ja laulaja Katriina Honkanen.
Honkanen suoritti kansakoulun ja jatkoluokkien oppimäärän sekä opiskeli musiikkia Viipurin musiikkiopistossa Lahdessa 1945–1950. Lisäksi hän opiskeli yksityisesti Jeanette Pohjanheimon ja Aila Itäkylän johdolla.
Näyttelijänä Honkanen teki pitkän ja monivaiheisen uran. Hän näytteli Savon Maaseututeatterissa 1952–1953, Lappeenrannan kaupunginteatterissa 1954–1955, Jyväskylän Työväen Teatterissa 1955–1957, Mikkelin teatterissa 1957–1959, Savonlinnan Teatterissa 1959–1961, Joensuun kaupunginteatterissa 1961–1963, Kotkan kaupunginteatterissa 1963–1965, Imatran Teatterissa 1965–1969, Kuopion Yhteisteatterissa 1969–1976 sekä Kuopion kaupunginteatterissa vuodesta 1976 vuoteen 1987, jolloin hän jäi eläkkeelle.
Työurallaan Honkanen sai näytellä merkittäviä rooleja eri teoksissa. Hän oli muun muassa "Viulunsoittaja katolla" -musikaalissa Tevje, "Kerjäläisooppera"-musiikkinäytelmässä hän esitti Peachumin roolin, Molièren kirjoittamassa "Luulosairas"-näytelmässä hän teki nimiroolin ja näytelmässä "Hiiriä ja ihmisiä" Candyn roolin. Elokuvissa Honkanen näytteli sotatuomarin roolin Mikko Niskasen televisioelokuvassa "Omat koirat purivat".
Virginia (kappale)

Virginia on vuonna 2008 julkaistu kappale ja single Vuokko Hovatan esikoisalbumilta "Lempieläimiä". Kappaleen on säveltänyt, sovittanut ja tuottanut Kerkko Koskinen ja sanoittanut Anna Viitala. Sanoitus kertoo kirjailija Virginia Woolfista.
"Virginia" oli ehdolla Suomen edustajaksi Eurovision vuoden 2008 laulukilpailuun. Kappale valittiin 12 ehdokkaan joukosta finaaliin kahdeksan parhaan joukkoon mutta jäi finaaliäänestyksessä viimeiseksi.
Gho

Gho (, ) on bhutanilainen perinteinen miesten asuste. Se on polviin asti ulottuva kaapu, jonka kuvioinnin ja värien kirjo on laaja. Yhdessä kabney-huivin ja tsho lham -saappaiden kanssa gho muodostaa Bhutanin miesten kansallisasun.
Ghon käyttö on pakollista bhutanilaisille miehille mm. kouluissa, valtion virastoissa ja juhlatilaisuuksissa.
Intef IV

Sehetepkare Intef (myös Intef IV tai Intef V) oli Egyptin faarao, joka hallitsi 13. dynastian, Egyptin toisen välikauden aikana Memfistä noin 1759 eaa. – 1749 eaa ollen mahdollisesti sen 23. kuningas. Tiedot hänestä perustuvat pääosin Torinon papyrukseen sekä Karnakin Kuningasluetteloon.
Kabney

Kabney (dzongkhaksi བཀབ་ནེ་, "bkab-ne") on bhutanilainen silkistä valmistettu huivi, joka on osa Bhutanin miesten kansallisasua. Se kiedotaan käyttäjän ylle siten, että se tulee vasemman olkapään ja lantion oikean puolen yli. Kabneyn käyttö on pakollista mm. virallisissa yhteyksissä ja luostareihin mentäessä. Naiset käyttävät kabneyn sijaan rachu-huivia. Kabneyn mitat ovat yleensä 90 x 300 cm..
Kabneyn väri määräytyy käyttäjänsä sosiaalisen aseman mukaan (kuva suuntaa-antava):
Dasho on korkea-arvoinen bhutanilainen titteli ja sen voivat saada henkilöt, jotka ovat tehneet jotain poikkeuksellista kansan hyväksi. Arvonimi oikeuttaa punaisen huivin käyttöön, minkä vahvistaa kuningas. Kunnianosoitus otettiin uudelleen käyttöön vuonna 2014 ja sen ensimmäinen saaja oli entinen pääministeri Dasho Tshering Tobgay.
Bhutanissa on väitelty siitä, saavatko esimerkiksi entiset ministerit käyttää ministereille varattua oranssia kabneyta virkakautensa jälkeen vai eivät. Vuodesta 2008 alkaen kabneyn on katsottu olevan virkaan kuuluva asuste, eli ministerien täytyy luopua ministereille varatusta kabneysta sen jälkeen, kun virkakausi on ohi.
Léon Serpollet

Léon Serpollet (4. lokakuuta 1858 Culoz – 11. helmikuuta 1907 Pariisi) oli ranskalainen insinööri joka valmisti höyryautoja veljensä Henri Serpolletin kanssa.
Serpollet myös ajoi kilpaa veljensä Henrin kanssa valmistamillaan autoillaan. Hän saavutti maanopeusennätyksen. Se tapahtui kun hän ajoi 120 kilometriä tunnissa vauhdilla Nizzan promenaadilla vuonna 1902. Se oli sikälikin merkittävä että vauhti oli parempi kuin mihin polttomoottoreilla pystyttiin.
Hänen asiakkaisiinsa kuuluivat muiden muassa Persian šaahi sekä kuningas Edvard VII.
Kunnianosoitukset.
Serpolletin patsas on Jean Boucherin veistämänä. Se sijaitsee Pariisin 17. arrondissementissä Saint Ferdinandin aukiolla. Pariisin 18. arrondissementtissa on hänen mukaansa nimetty puisto Parc Léon Serpollet. Hänelle myös myönnettiin Kunnialegioonan kunniamerkki vuonna 1900.
George Călinescu

George Călinescu (1899 Bukarest, Romania – 1965 Bukarest, Romania) oli romanialainen kirjallisuudentutkija, kriitikko ja kirjailija. Hän oli koulutukseltaan filosofian tohtori. Hän oli merkittävä kulttuuripersoona 1920-1930-luvun Romaniassa.
Călinescu oli vuodesta 1937 Iaşin yliopistossa estetiikan ja kirjallisuuden dosentti ja vuodesta 1945 Bukarestin yliopistossa Romanian nykykirjallisuuden professori. Romanian akatemian jäseneksi hänet valittiin 1949. Hänen tuotantoonsa kuuluu merkittävä Romanian kirjallisuuden historia "Istoria literaturii române de la origini până în prezent" (1941) sekä kaunokirjallisuutta.
Aleksanteri Nevskin kirkko (Kööpenhamina)

Aleksanteri Nevskin kirkko on Kööpenhaminassa sijaitseva ortodoksinen kirkko. Katedraali sijaitsee yhdellä Kööpenhaminan pääkaduista, Bredgadella, Frederiksstadenin kaupunginosassa. Kirkon välittömässä läheisyydessä sijaitsee Amalienborgin linna ja Marmorikirkko. Kirkko on valmistunut vuonna 1883. Kirkon on suunnitellut venäläinen arkkitehti David Grimm. Kirkon suojelupyhimys on Aleksanteri Nevski, keisari Aleksanteri II:n suojeluspyhimys. Kirkko on yksi Kööpenhaminan suosituimmista nähtävyyksistä.
Historia.
Kirkon synty sai alkunsa, kun Tanskan kuninkaan Kristian IX:n tytär, prinsessa Dagmar nai Venäjän keisari Aleksanteri III:n. Dagmar kääntyi luterilaisuudesta ortodoksisuuteen ja otti Venäjän keisarinnana käyttöön nimen Maria Fjodorovna. Vieraillessaan Tanskassa, Maria Fjodorovna ilmaisi halun ortodoksisen kirkon perustamisesta Kööpenhaminaan.
Aleksanteri III:n noustessa keisariksi, Venäjän hallitus hankki palan maata Bredgadelta ja antoi 300 000 kultaruplaa kirkon toimintaan. Keisari itse lahjoitti lisäksi 70 000 kultaruplaa henkilökohtaisista varoistaan. Kirkko valmistui vuonna 1883. Avajaistilaisuuteen osallistuivat keisari Aleksanteri III, keisarinna Maria Fjodorovna, suurherttua Nikolai sekä Euroopan kuninkaallisten perheiden jäsenet.
Arkkitehtuuri.
Kirkon suunnittelija on David Grimm. Kirkko on rakennettu graniitista ja tanskalaisista tiilistä. Kirkon kellojen kokonaispaino on 640 kg. Suurin kello painaa 288 kg. Kadulle päin olevien kupolien alla sijaitsee Bronnikovin maalaama ikoni Aleksanteri Nevskissä. Kirkon marmoriset portaat on suunniteltu vanhaan venäläiseen tyyliin. Portaat johtavat ensimmäisen kerroksen kirkkosaliin, jossa sijaitsee bysanttityylisiä freskot. Lattia on koristeltu marmorimosaaiikilla.
Alastalo

Alastalo on sukunimi, joka on muun muassa seuraavilla suomalaisilla henkilöillä:
Brusila

Brusila on sukunimi, joka on muun muassa seuraavilla suomalaisilla henkilöillä: